b'\n_START_ARTICLE_\nElektronin\xc4\x97 cigaret\xc4\x97\n_START_PARAGRAPH_\nElektronin\xc4\x97 cigaret\xc4\x97, el. cigaret\xc4\x97, e-cigaret\xc4\x97 \xe2\x80\x93 \xc4\xaf cigaret\xc4\x99 pana\xc5\xa1us elektroninis inhaliatorius, kuris i\xc5\xa1garina nikotino tirpal\xc4\x85 propilenglikolyje, glicerolyje arba polietilino glikolyje ir sudaro aerozol\xc4\xaf. Taip imituojamas tabako cigaret\xc4\x97s r\xc5\xabkymas. Da\xc5\xbeniausiai reklamuojama kaip ma\xc5\xbeiau kenksminga alternatyva tabako gaminiams. _NEWLINE_Elektronini\xc5\xb3 cigare\xc4\x8di\xc5\xb3 nauda bei rizika n\xc4\x97ra sveikatos organizacij\xc5\xb3 bei mokslinink\xc5\xb3 tiksliai \xc4\xafvertinta, o kadangi tai naujas prietaisas, tyrim\xc5\xb3 nepakanka. Teis\xc4\x97s aktai, reglamentuojantys elektronini\xc5\xb3 cigare\xc4\x8di\xc5\xb3 naudojim\xc4\x85 ir pardavim\xc4\x85, skiriasi daugelyje region\xc5\xb3.\n_START_SECTION_\nIstorija\n_START_PARAGRAPH_\n\xc5\xa0iandienines rinkoje i\xc5\xa1plitusias elektronines cigaretes 2003 m. i\xc5\xa1rado kin\xc5\xb3 farmacininkas Hon Lik,  kurio t\xc4\x97vas mir\xc4\x97 nuo plau\xc4\x8di\xc5\xb3 v\xc4\x97\xc5\xbeio d\xc4\x97l r\xc5\xabkymo. Jis sugalvojo kaitinti nikotino ir propilenglikolio tirpal\xc4\x85, sukuriant garus, kuriuos galima \xc4\xafkv\xc4\x97pti ir taip tiekti nikotin\xc4\x85 \xc4\xaf krauj\xc4\x85 per plau\xc4\x8dius. \xc5\xa0is i\xc5\xa1radimas pad\xc4\x97jo sukurti elektronines cigaretes._NEWLINE_Prietaisas pirm\xc4\x85 kart\xc4\x85 pasirod\xc4\x97 rinkoje 2004 m. Kinijoje kaip priemon\xc4\x97 pakei\xc4\x8dianti \xc4\xafprastas tabako cigaretes. 2006 m. jas buvo galima naudoti Jungtin\xc4\x97je Karalyst\xc4\x97je bei JAV.\n_START_SECTION_\nE-cigare\xc4\x8di\xc5\xb3 r\xc5\xab\xc5\xa1ys\n_START_PARAGRAPH_\nElektronin\xc4\x97 cigaret\xc4\x97 yra sudaryta i\xc5\xa1 trij\xc5\xb3 arba dviej\xc5\xb3 dali\xc5\xb3: maitinimo elemento, kaitiklio ir kapsul\xc4\x97s, kurioje yra nikotino tirpalas; arba i\xc5\xa1 baterijos ir kartomaizerio (kaitiklio kartu su kapsule bei skys\xc4\x8diu).\n_START_SECTION_\nTrij\xc5\xb3 dali\xc5\xb3 e-cigaret\xc4\x97\n_START_PARAGRAPH_\nDa\xc5\xbeniausiai \xc5\xa1i\xc5\xb3 prietais\xc5\xb3 naudojimas yra \xc5\xa1iek tiek ekonomi\xc5\xa1kesnis nei dviej\xc5\xb3 dali\xc5\xb3 e-cigaret\xc4\x97, nes vartotojas pats gali keisti pasibaigus\xc4\xaf skyst\xc4\xaf, sugedusius kaitiklius bei kapsules._NEWLINE_Kaitiklis yra sudarytas i\xc5\xa1 ma\xc5\xbeos nichromo vielos rit\xc4\x97s, per kuri\xc4\x85 tekanti elektros srov\xc4\x99 i\xc5\xa1 baterijos \xc5\xa1ildo skyst\xc4\xaf, ateinant\xc4\xaf i\xc5\xa1 kapsul\xc4\x97s ir j\xc4\xaf i\xc5\xa1garina. Taip sukuriami d\xc5\xabmus primenantys garai._NEWLINE_Kapsul\xc4\x97 \xe2\x80\x93 tai nedidelis plastikinis konteineris su angomis kiekviename gale, kuris tarnauja kaip skys\xc4\x8dio rezervuaras, bei kandiklis. Jis leid\xc5\xbeia skys\xc4\x8diui tek\xc4\x97ti \xc4\xaf kaitikl\xc4\xaf ir po to susidariusius garus nukreipia \xc4\xaf vartotojo burn\xc4\x85 be jokio skys\xc4\x8dio pratek\xc4\x97jimo._NEWLINE_Maitinimo elementas \xe2\x80\x93 tai paprastai yra 3,7 volt\xc5\xb3 \xc4\xafkraunamas li\xc4\x8dio jon\xc5\xb3 akumuliatorius, did\xc5\xbeiausia elektronin\xc4\x97s cigaret\xc4\x97s dalis._NEWLINE_E-skystis \xe2\x80\x93 tirpalas, kuris yra da\xc5\xbeniausiai sudarytas i\xc5\xa1 propileno glikolio (PG) arba augalinio glicerino (VG), arba makrogolio 400 (PEG400) bei nikotino. B\xc5\xabna \xc4\xafvairi\xc5\xb3 skoni\xc5\xb3. Da\xc5\xbenai parduodami buteliukuose arba jau u\xc5\xbepildytuose vienkartiniuose kartomaizeriuose. Daugelis gamintoj\xc5\xb3 si\xc5\xablo \xc4\xafvairius skonius, tokius kaip: tradicinio tabako, m\xc4\x97tos, vanil\xc4\x97s, kavos, vy\xc5\xa1ni\xc5\xb3 ir t. t._NEWLINE_Nikotino koncentracijos \xc5\xbeym\xc4\x97jimas priklauso nuo gamintoj\xc5\xb3. Naudojamas \xe2\x80\x9emg/ml\xe2\x80\x9c \xc5\xbeenklinimas, kuris da\xc5\xbenai trumpinamas \xc4\xaf paprast\xc4\x85 \xe2\x80\x9emg\xe2\x80\x9c.\n_START_SECTION_\nDviej\xc5\xb3 dali\xc5\xb3 e-cigaret\xc4\x97\n_START_PARAGRAPH_\n\xc5\xa0is prietaisas sudarytas i\xc5\xa1 maitinimo elemento ir vienkartinio papildymo arba kartomaizerio. Jo viduje yra \xc4\xafmontuotas kaitiklis bei kapsul\xc4\x97 su skys\xc4\x8diu \xe2\x80\x93 tai palengvina elektronin\xc4\x97s cigaret\xc4\x97s naudojim\xc4\x85. Galima lengvai \xc4\xafsukti kitokio skonio papildym\xc4\x85._NEWLINE_Kartomaizeris vienkartinio papildymo, yra \xc4\xafmontuotas kaitiklis bei kapsul\xc4\x97 su skys\xc4\x8diu. Da\xc5\xbeniausiai i\xc5\xa1gaunami geresn\xc4\x97s kokyb\xc4\x97s garai d\xc4\x97l gamykloje u\xc5\xbepildyto skys\xc4\x8dio. Lengvai pakei\xc4\x8diami skoniai, nes nemai\xc5\xa1omas e-skystis kapsul\xc4\x97je. Ma\xc5\xbeesn\xc4\x97 skys\xc4\x8dio pratek\xc4\x97jimo bei deg\xc4\x97si\xc5\xb3 skonio tikimyb\xc4\x97._NEWLINE_Maitinimo elementas paprastai yra 3,7 volt\xc5\xb3 \xc4\xafkraunamas li\xc4\x8dio jon\xc5\xb3 akumuliatorius. Tai did\xc5\xbeiausia elektronin\xc4\x97s cigaret\xc4\x97s dalis.'